Божидар Божилов
Божидар Божилов е български поет, публицист, преводач, критик и драматург.

Биография 
Роден във Варна на 5 април 1923 г. Завършва гимназия в родния си град. Следва право и медицина, като завършва право в Софийския университет „Св. Климент Охридски”.

Член е на РМС от 1940 г., на БКП – от 1944 г.

За пръв път печата във вестник „Завой“  (1939 – 1941). По-късно вече 16-годишен, през 1939 г. издава сборника стихотворения и поеми „Трета класа“, в които изразява недоволството си към тогавашната действителност и съчувствието си към хората от народа.

Отначало работи като редактор в периодичния печат, а след 9 септември 1944 г. – в отдела за литература при Радио София.

Член е на Управителния съвет на Съюза на българските писатели (6 юли 1962 – 18 декември 1984).

Главен редактор на списание „Пламък“ (14 юни 1966 – януари 1970).

Почетен член и гостуващ професор е на Айовския университет – Айова, САЩ (1976).

От 6 юни 1974 г. е заместник-председател на Съюза на българските преводачи, негов първи заместник-председател (5 юни 1979 – 10 март 1989). Главен редактор на списание „Радио преглед“, вестник „Литературен фронт“ (8 юни 1972 – 1973), редактор на отдел „Поезия“ в издателство „Български писател“, директор на издателство „Народна култура“ (1973 – месец април 1980), главен редактор на в. „Пулс“ (1980 – месец май 1984), главен редактор на списание „Факел“ (15 май 1984 – 1996).

Умира на 13 януари 2006 г. в София.

Творчество 
Автор е на над 50 книги със стихове, разкази, критика, пиеси и преводи.

Книгите му са превеждани на руски, английски, италиански, хинди, арабски и много други езици.

Съставител на антология на българската поезия на английски език. Преводач на Шекспир и Уилям Мередит. Един от съставителите на „Антология на новата гръцка поезия“ в 2 тома (1960), преводач на гръцки и руски поети. Съставител на антологията „Докато обичам – поетеси от цял свят за любовта“ (1982) и на „Георги Михайлов. Избрани преводи“ (НК, 1976). Анкета: Александър Пиндиков. Божидар Божилов. (1986).

Признание и награди 
Носител на Димитровската награда (1951). Народен деятел на изкуството и културата (1975).

Библиография 
 „Трета класа“ – стихове и поеми (1939)
 „Извън времето“ – поема (1942)
 „Разказ за любовта“ – лирична поема (1942)
 „Стихотворения“ (1948)
 „Агитатор“ – стихосбирка (1950)
 „Димитров“ – поема (1950)
 „Любов и омраза“ – стихосбирка (1951)
 „Венец пред саркофага на Сталин“ (1953)
 „Под знамето“ – стихосбирка (1954)
 „За правда и свобода“ – стихосбирка (1955)
 „Стадион“ – стихове и поеми (1955)
 „Ямбически новели“ (1955)
 „С ракета „LZ“ на луната“ – научно-фантастичен роман (1956)
 „Суворовец и нахимовец“ – стихотворения за деца (1956)
 „Лирика“ (1957)
 „Добри и весели другари“ – стихотворения за деца (1958)
 „Южни стихове“ (1959)
 „Войнишка кръв“ – стихове (1959)
 „Исторически поеми“ (1960)
 „Варненски въздух“ – стихове (1961)
 „Четвъртото измерение“ – стихотворения (1961)
 „И дъх на бензин“ – повест (1962)
 „Стихове“ (1962)
 „Каталог на чувствата“ – стихотворения (1963)
 „Мъжествен ритъм“ – стихове (1964)
 „Пробният брак на Ани“ – пиеса (1964)
 „Посещение в миналото“ – пиеса (1964)
 „Пролетна поезия“ – стихотворения (1965)
 „Празник“ – лирика (1966)
 „Бреговете на любовта“ – пиеса (1966)
 „Доктор Донкин“ – пиеса (1964)
 „Специален кореспондент“ – репортажен роман (1966)
 „Лиричен роман“ – избрани стихотворения (1967)
 „Образи и чувства“ – стихотворения (1968)
 „Поезия“ – книга със стихове (1968)
 „Без лице“ – драма (1969)
 „Горди оди“ – лирика (1969)
 „Звънете ми на телефон...“ – пиеса (1970)
 „Море“ – морска лирика (1970)
 „Лесни песни“ (1973)
 „Американска тетрадка на Божидар Божилов“ – стихове (1976)
 „Поети отблизо“ – сборник с есета и статии (1976)

Бележки

Източници 
 Енциклопедия „България“, т. 1, 1978 г.
 Божидар Божилов в Литературен свят

Външни препратки 
 От и за Божидар Божилов в Националния каталог на академичните библиотеки в страната НАБИС
 Сабина Беляева, Добромир Григоров, „Божидар Божилов“, Речник на българската литература след Освобождението, Институт за литература на БАН

Български поети
Български драматурзи
Български преводачи
Възпитаници на Юридическия факултет на Софийския университет
Членове на БКП
Носители на Димитровска награда
Носители на звание „Народен“ (България)
Родени във Варна
Починали в София